

**OPŠTINA NIKŠIĆ**

**SEKRETARIJAT ZA KULTURU, SPORT, MLADE**

**I SOCIJALNO STARANJE**

**NACRT**

**PROGRAM RAZVOJA KULTURE OPŠTINE NIKŠIĆ**

**2025-2030**

**Nikšić, septembar 2024. godine**

***NIKŠIĆ – HUB ZAPADNOG BALKANA***

**SADRŽAJ:**

[1 Uvod 4](#_Toc176943463)

[1.1 Metodologija izrade Programa razvoja kulture opštine Nikšić 5](#_Toc176943464)

[1.2 Normativni okvir 6](#_Toc176943465)

[1.3 Strateški okvir 7](#_Toc176943466)

[1.3.1 Međunarodni okvir 7](#_Toc176943467)

[1.3.2 Nacionalni okvir 8](#_Toc176943468)

[1.3.3 Lokalni okvir 9](#_Toc176943469)

[2 Kulturni život i kulturna politika u Nikšiću: analiza situacije 10](#_Toc176943470)

[2.1 Identitet grada 10](#_Toc176943471)

[2.2 Sistem kulture, ključni akteri i programi 11](#_Toc176943472)

[2.3 Publika 14](#_Toc176943473)

[2.4 Infrastruktura 14](#_Toc176943474)

[2.5 Donošenje odluka i komunikacija u sektoru kulture 16](#_Toc176943475)

[2.6 SWOT analiza 17](#_Toc176943476)

[3 Vizija i prioriteti razvoja opštine Nikšić 19](#_Toc176943477)

[3.1 Vizija 19](#_Toc176943478)

[3.2 Horizontalni prioriteti 20](#_Toc176943479)

[3.3 Prioriteti i strateški ciljevi 20](#_Toc176943480)

[3.4 Strateški ciljevi, smjernice i mjere kulturne politike 23](#_Toc176943481)

[4 PRIMJENA PROGRAMA 31](#_Toc176943482)

# **1 Uvod**

Program razvoja kulture Opštine Nikšić odnosi se na period od 2026-2030. godine. Budući da se radi o prvom Programu razvoja kulture u našoj opštini, tokom 2025. godine predviđen je pripremni period koji će biti iskorišćen za planiranje dinamike realizacije, kao i za definisanje detaljnih organizacionih, finansijskih i administrativnih mjere za njihovo ostvarivanje u skladu sa članom 10 Zakona o kulturi, a koje će biti definisane kroz akcione planove. Program razvoja kulture opštine Nikšić obuhvata 2030. godinu, što je od izuzetne važnosti za kandidaturu Opština Nikšić koja se takmiči za dobijanje prestižne titule Evropske prestonice kulture za 2030. godinu.

Program razvoja kulture opštine Nikšić rezultat je rada različitih aktera u kulturi i drugih resora poput turizma i privrede iz Nikšića – od mladih stvaralaca, preko etabliranih profesionalaca i energičnih entuzijasta koji u svom gradu dugi niz godina rade na razvoju umjetničkih i kulturnih programa, do zaposlenih u lokalnoj upravi i ustanovama kulture kako bi se pružila podrška razvoju kulturno-umjetničke scene i njegovanju i očuvanju kulturnog nasljeđa i identiteta Nikšića. Program nastaje kao rezultat združenih napora i interesa koji je zajednički prepoznat – a to je da se bogata kulturna istorija i život Nikšića afirmišu, međunarodno promovišu i iskoriste za njegov sveukupni razvoj.

Program treba da bude osnova za strateško planiranje i razvoj sistema kulture u opštini Nikšić, a predstavlja i važan doprinos procesu kandidature za titulu Evropske prestonice kulture u 2030. godini. Zadatak kulturne politike je da omogući da kulturne potrebe svih građana i svi postojeći kulturni izrazi na jednoj teritoriji dobiju svoje mjesto i podršku. Strateška dokumenta poput ovog programa prepoznaju koje su one oblasti kojima treba dati strateški značaj i prioritet u konkretnom vremenskom periodu (što nikako ne znači da se ostale oblasti stavljaju po strani, ne dobijaju podršku ili gase). Prioriteti se moraju uskladiti sa prioritetima definisanim na višim nivoima djelovanja i definisati na osnovu strateške analize snaga i slabosti sistema kulture, kao i prilika i prijetnji iz okruženja.

Prioriteti programa razvoja kulture opštine Nikšić, prepoznati na osnovu analize lokalnih specifičnosti, potreba i problema su: 1) njegovanje kulture otvorenosti i susreta (grad raskrsnica, 2) alternativne kulture (grad alternative), kao i 3) stvaranje ambijenta za repozicioniranje Nikšića kao centra IT sektora i digitalnih inovacija Crne Gore (grad digitalne inovacije). Otud slogan Nikšić – grad hub jer riječ hab dolazi iz diskursa IT sektora i novih tehnologija, a označava mjesto susreta, razmjene, povezivanja. Takav strateški koncept polazi od definicije kulture kao oblasti u funkciji održivog razvoja (kultura u sprezi s privredom i turizmom, ekologijom, socijalnim pitanjima, obrazovanjem), što je u skladu sa svim relevantnim dokumentima u polju kulturne politike na nacionalnom, evropskom i međunarodnom nivou.

Program treba da služi svim zaposlenima u polju kulture i umjetnosti kao smjernica za dalji rad i osmišljavanje programa svojih ustanova i organizacija. Takođe, on će služiti i kao okvir za buduća ulaganja javnih sredstava u kulturu.

## **1.1 Metodologija izrade Programa razvoja kulture opštine Nikšić**

Vizija i prioriteti iskazani u ovom dokumentu definisani su na osnovu analize stanja, te širokog kruga konsultacija sa različitim brojem stručnjaka u kulturi iz Nikšića, a uzimajući u obzir strateška dokumenta na višim nivoima upravljanja, kao i najnovija znanja i rezultate istraživanja na temu kulture i razvoja gradova.

U svrhu izrade Nacrta Programa razvoja kulture opštine Nikšić do 2030. godine angažovani su spoljni ekspeti koji posjeduju višegodišnje iskustvo u pripremi i izradi strateških dokumenata iz oblasti kulture dr Nina Mihaljinac i Marko Đorđević. U kreiranju Programa pored pomenutih eksperata učestvovali su i saradnici koji su angažovani na pripremu kandidature Nikšića za Evropsku prestonicu kulture za 2030. godinu, uz opsežne konsultacije sa predstavnicima lokalne uprave, lokalnih institucija kulture, kao i svih relevantnih predstavnika kulturne scene grada i građana različitih generacija.

Uzimajući u obzir lokalni kontekst i specifičnosti, program je nastao na osnovu 1) prioriteta prepoznatih u strateškim dokumentima višeg nivoa djelovanja, i to strateški okvir razvoja kulture na nivou UNESCO i Evropske unije, Crne Gore, kao i na lokalnom nivou opštine Nikšić; 2) rezultata serije razgovora obavljenih u prostorijama Kancelarije za pripremu kandidature Nikšića za Evropsku prestonicu kulture u Nikšiću sa predstavnicima javnih ustanova kulture, civilnog sektora, umjetnika, kulturnih stvaralaca, kao i podataka iz pojedinačnih intervjua obavljenih tokom posjeta institucijama kulture i s različitim akterima kulture koji rade u Nikšiću; 3) rezultata dosadašnjih istraživanja u oblasti kulture; 4) najnovijih teorija i rezultati različitih istraživačkih projekata koji se bave gradskom kulturnom politikom.

## **1.2 Normativni okvir**

Program razvoja kulture u opštini Nikšić 2025-2030 predstavlja osnovni strateški dokument kulturne politike, kojim se sistemski utvrđuju pravci djelovanja i načini sprovođenja kulturne politike u opštini Nikšić. Programom se planski i sistematično reguliše javni interes u oblasti kulture i određuju prioriteti razvoja kulture u navedenom petogodišnjem periodu.

Normativni okvir za izradu Programa razvoja kulture u opštini Nikšić sadržan je u odredbama člana 2 Zakona o kulturi („Službeni list CG“, br. 49/08, 16/11, 40/11 i 38/12) kojim je propisano da kultura obuhvata kulturno i umjetničko stvaralaštvo i djelatnosti kojima se stvaraju, prezentuju, promovišu, štite i čuvaju kulturna dobra, umjetnička djela i druge duhovne tvorevine, stručni i naučno-istraživački rad u kulturi i usluge od neposrednog značaja za ostvarivanje kulturnog i umjetničkog stvaralaštva. Odredbama istog člana kultura je određena kao pitanje od javnog interesa za Crnu Goru.

Članovi 6 i 10 Zakona o kulturi definišu strateško planiranje u području kulture. Članom 6 Zakona o kulturi, ostvarivanje javnog interesa u kulturi obezbjeđuje Crna Gora, a način i mjere ostvarivanja javnog interesa utvrđuju se Nacionalnim programom razvoja kulture i programima razvoja kulture u opštinama. Članom 10 Zakona o kulturi propisano je da Opštinski program mora da sadrži: dugoročne potrebe lokalnog stanovništva i subjekata iz oblasti kulture, razvojne prioritete, dinamiku realizacije i organizacione, finansijske i administrativne mjere za njegovo ostvarivanje. Program donosi skupština opštine, u skladu sa Nacionalnim programom, za period od pet godina. Predsjednik opštine, najmanje jednom godišnje, podnosi skupštini opštine izvještaj o ostvarivanju opštinskog programa. Program i izvještaj dostavljaju se nadležnom Ministarstvu.

Normativni okvir za izradu opštinskih programa razvoja kulture dat je i u Ustavu Crne Gore („Službeni list Crne Gore“, broj 01/07 i 38/13) koji u članovima 76, 77 i 78 propisuje slobodu naučnog, kulturnog i umjetničkog stvaralaštva; obavezu države da podstiče i pomaže razvoj prosvjete, nauke, kulture, umjetnosti, sporta, fizičke i tehničke kulture i da štiti naučne, kulturne, umjetničke i istorijske vrijednosti; te propisuje dužnost svakoga da čuva prirodnu i kulturnu baštinu od opšteg interesa, kao i obavezu države da je štiti.

## **1.3 Strateški okvir**

Ideje programa razvoja kulture Nikšića temelje se na ključnim savremenim principima društvenog upravljanja i odgovarajućim strateškim dokumentima na lokalnom, republičkom i međunarodnom nivou, koja pokrivaju sljedeće teme: razvoj kreativnih industrija i kulturna raznolikost; održivi razvoj; digitalna transformacija; zaštita životne sredine i zelena transformacija; rodna ravnopravnost i inkluzija.

Imajući u vidu kandidaturu za Evropsku prestonicu kulture u 2030. godini, taj strateški projekat bi trebalo da ojača ne samo sistem kulture Nikšića i okruženja, već da pomogne i cjelokupan razvoj grada – što je navedeno i u ciljevima **Odluke EU za ustanovljenje titule EPK (Decision No 445/2014/EU)**.

### *1.3.1 Međunarodni okvir*

Razvoj kulturnih i kreativnih industrija u Nikšiću treba da bude u skladu sa **UNESCO Konvencijom o zaštiti i promociji raznolikosti kulturnih izraza (2005)** koja pruža smjernice za podršku različitim vidovima kulturnog izražavanja na lokalnom, nacionalnom i međunarodnom nivou. Posebno su važni principi međunarodne saradnje, solidarnosti i održivog razvoja, koji podrazumijevaju da kultura nije samo sredstvo ekonomskog razvoja, već i osnovno pravo koje treba biti dostupno društvu u cjelini.

Evropska unija je postavila digitalnu transformaciju kao jedan od svojih šest ključnih političkih prioriteta, što je u strateškom smislu posebno važno za razvoj sektora kulture Nikšića. Ključni dokumenti i inicijative koje treba uzeti u obzir uključuju **Jedinstveno digitalno tržište EU** (EU Digital Single Market), inicijative osmišljene da se poboljša dostupnost i razmjena digitalnih kulturnih sadržaja, te jača konkurentnost kulturnih i kreativnih industrija kroz primjenu digitalnih tehnologija. Za Nikšić bi to značilo intenzivniju digitalizaciju kulturnog nasljeđa i praksi savremenog stvaralaštva, te povećanje njihove dostupnosti putem digitalnih resursa. Takođe, važan dokument je i **Strategija Europeane**, ključne inicijative na evropskom planu koja promoviše digitalizaciju i dostupnost kulturne baštine. U kontekstu transnacionalne saradnje i razmjene putem digitalnih sredstava, za Nikšić je od presudnog značaja rad na jačanju digitalnih kapaciteta (sredstva za obradu, čuvanje i prezentovanje kulturnih sadržaja i rad sa publikom).

Kako bi Nikšić postao održiva kulturna destinacija, program se oslanja na globalno prihvaćene principe održivog razvoja i to: **Deklaraciju iz Rija, Agendu 21**, **Deklaraciju iz Johanesburga** i **Agendu 2030 za održivi razvoj**, koje postavljaju okvir za održivi razvoj koji obuhvata i oblast kulture. Zatim, veoma važne su i **EU Strategije za jadransko-jonski** i **Dunavski region (EUSAIR, EUSDR)** kojima se podržava razvoj kulturnih ruta i turističkih proizvoda, što može povećati turističku privlačnost Nikšića kroz održivi kulturni turizam. Takođe, relevantne su i **UNESCO Konvencija o zaštiti svjetske kulturne i prirodne baštine** i **Faro konvencija Savjeta Evrope**, koje naglašavaju vrijednost kulturne baštine i njenu ulogu u održivom razvoju zajednica.

U cilju prepoznavanja važnosti ekološki održivih praksi, kao okvir uzet je u obzir i **Evropski zeleni dogovor (EU Green Deal)** što je inicijativa koja predviđa klimatsku neutralnost do 2050. godine, što uključuje i sektor kulture. Za Nikšić, to znači promovisanje ekološki održivih kulturnih praksi i korišćenje zelenih tehnologija za očuvanje kulturne baštine u svijetlu klimatskih promjena.

### *1.3.2. Nacionalni okvir*

U **Nacionalnom programu razvoja kulture 2023-2027**, Strateški cilj 2 predviđa unapređenje međuresorne i međunarodne saradnje, i razvoja publike. Konkretno, Operativni cilj 2.2 naglašava značaj saradnje sa drugim resorima, dok je Mjera 2.2.1 usmjerena na unapređenje saradnje s resorima obrazovanja i naučno-istraživačke djelatnosti. Ova mjera se oslanja na važnost inovacija, koje su ključne za održivost i primjenu kreativnih ideja u praksi: “neophodno je jačati saradnju s institucijama iz oblasti naučno-istraživačke djelatnosti. Uloga inovacija u ovom kontekstu je jako značajna. Dok se kreativnost odnosi na stvaranje novih ideja i pristupa, inovacija podrazumijeva njihovu primjenu u praksi i stvara uslove za njihovu održivost, zbog čega su kreativnost i inovacije nerazdvojne” (str. 68). Takve saradnje su ključne za Nikšić, posebno u kontekstu razvoja novih kulturnih inicijativa i integrisanja naučnih i obrazovnih resursa u kulturne projekte.

**Programom ekonomskih reformi Crne Gore 2023–2025** predviđeno je unapređenje turističkog proizvoda kroz inovativne projekte, uključujući ruralni turizam i valorizaciju kulturno-istorijskog nasljeđa. Ovo predstavlja značajnu priliku za Nikšić, koji kao atipična turistička destinacija može iskoristiti svoje specifičnosti. Adaptacija Doma digitalne revolucije može biti centralni projekat koji povezuje kulturnu baštinu sa savremenim digitalnim sadržajima, što je posebno važno u kontekstu digitalne transformacije sistema kulture.

Digitalna transformacija je prepoznata kao ključna tema u okviru **Programa privlačenja digitalnih nomada.** Već osnovani i planirani kreativni habovi u Nikšiću mogu dodatno pozicionirati Crnu Goru kao atraktivnu destinaciju za digitalne nomade, čime se direktno doprinosi razvoju turizma i ekonomije, kao i samoodrživosti kreativnih habova.

Na nacionalnom nivou, Crna Gora se posvećuje očuvanju slike ekološki odgovorne države. U tom kontekstu, **Nacionalna strategija održivog razvoja do 2030. godine** naglašava integraciju održivih praksi u sve sektore, uključujući kulturu. Takođe, **Strategija razvoja turizma Crne Gore** ističe diversifikaciju turističke ponude, u koju se uklapa fokus Nikšića na kulturni turizam. U tom kontekstu, treba raditi na daljem povezivanju bogatog kulturno-istorijskog nasljeđa sa savremenim kulturnim sadržajima i manifestacijama, vodeći se društveno-ekološki i ekonomski odgovornim praksama u razvoju turizma.

Unapređenje rodne ravnopravnosti i inkluzije je integralni dio ovog programa, u skladu sa **Nacionalnom strategijom rodne ravnopravnosti 2021–2025**. kultura je prepoznata kao polje gdje je neophodno smanjiti stereotipe i predrasude prema ženama i osobama različitih polnih i rodnih identiteta. Strategija predviđa mjere za povećanje učešća žena u donošenju odluka u kulturi, kao i unapređenje inkluzivnosti kulturnih prostora i programa.

Programom se takođe uvažavaju preporuke **Strategije za zaštitu lica s invaliditetom od diskriminacije i promociju jednakosti 2022–2027**, koja predviđa mjere za povećanje učešća lica s invaliditetom u kulturnom životu. Prateći preporuke ovog programa, Nikšić će nastojati da stvori pristupačne kulturne prostore i podrži stvaralaštvo svih svojih građana.

### *1.3.3 Lokalni okvir*

Na lokalnom planu, ključni dokument za Program razvoja kulture opštine Nikšić je **Strateški plan razvoja opštine Nikšić 2023-2028** koji ističe doprinos ekonomskom razvoju kroz podršku kreativnim industrijama i kulturnom turizmu, ističe poboljšanje kvaliteta života stanovnika obogaćivanjem kulturne ponude i očuvanjem kulturne baštine, podršku uravnoteženom urbanom razvoju kroz očuvanje i razvoj kulturnih prostora, korišćenje tehnoloških inovacija za unapređenje kulturnog sektora, te promociju održivosti i diversifikacije prihoda kroz razvoj ruralnog turizma. Ove ideje su sadržane u prioritetima i preporukama programa razvoja kulture.

# **2 Kulturni život i kulturna politika u Nikšiću: analiza situacije**

## **2.1 Identitet grada**

Nikšić je grad bogate istorije i raznolikih kulturnih prepleta, smješten na raskrsnici važnih puteva između kontinentalne i primorske oblasti Crne Gore i Balkana, o čemu svjedoče tragovi materijalnog i nematerijalnog nasljeđa – od Crvene stijene i nekropole stećaka na Moštanici, preko Rimskog i Carevog mosta i brojnih manastira, do tradicije narodne igre i pjesme, te antifašižma i narodnog oslobođenja.

U kontekstu novije istorije, Nikšić je **postindustrijski grad** sa velikim industrijskim nasljeđem, poznatim u širem regionu po Željezari, Industriji piva i Boksita, koje su i dalje važan dio identiteta mjesta. Narativ o Nikšiću kao postindustrijskom gradu odražava se u njegovoj kulturnoj infrastrukturi i bogatom nasljeđu, međutim, zbog propadanja kompanija koje su nosile privredni razvoj grada i predstavljale njegov ponos, ovaj identitet je oslabio, što ukazuje na krizu identiteta sa kojom se suočavaju mnogi gradovi u tranziciji. Stoga je ovo jedan od glavnih izazova za program razvoja kulture opštine.

Kao **grad alternativne muzike i kulture**, Nikšić vidi u novijoj istoriji razvojnu šansu turističke ponude, naročito kroz muzičku industriju, sa posebnim fokusom na rok i alternativnu scenu čiji nosioci su mali muzički sastavi i festivali. Takođe, za Nikšić se vezuje **kultura boemskog življenja**. Predstavnici sektora kulture Nikšića jačanje alternativne muzičke scene vide kao izuzetno važan zadatak jer smatraju da se kulturni prostor, ne samo Nikšića, sve više i više devastira i kompromituje nekvalitetnim sadržajima.

**Grad-trg-raskrsnica** – što se ne ogleda samo u prvom urbanističkom planu radijalne matrice koji je postavio Josip Slade, već i u geografskoj poziciji grada. Nikšić se nalazi na raskršću puteva, istorija i kultura – blizu mora i Durmitora i drugih gradskih centara (Podgorica, Trebinje, Sarajevo, Tirana), ima značajno rimsko nasljeđe (Most na Moštanici), nasljeđe Onogošta, tvrđave koja svjedoči o bogatoj istoriji, kao i vjersko nasljeđe i nasljeđe socijalizma i antifašizma.

Nikšić je takođe **grad inovacija i digitalne transformacije**, sa Domom digitalne revolucije u izgradnji i Inovaciono preduzetničkim centrom „Tehnopolis“. Pozicioniranjem Crne Gore kao idealne destinacije za digitalne nomade, u skladu sa Programom privlačenja digitalnih nomada, njihovo prisustvo u prostorima kreativnih habova može pozitivno uticati na sektor turizma i ekonomije, te doprinijeti samoodrživosti tih habova.

Ipak, Nikšić se suočava sa smanjenjem broja stanovnika, naročito zbog „odliva mozgova“. Zadržavanje mladih ljudi i ljudi srednjih generacija, te njihovo uključivanje u zajedničku viziju i održive poslove, biće izazov vrijedan truda.

## **2.2 Sistem kulture, ključni akteri i programi**

Sistem kulture opštine Nikšić spada u razvijenije sisteme na lokalnom nivou u Crnoj Gori jer uz Podgoricu kao glavni grad, sljedeća je lokalna samouprava po broju javnih ustanova, a ima i aktivan civilni sektor koji djeluje u polju kulture, kao i brojne privatne inicijative (mahom su to muzički festivali), kao i univerzitete s programima u oblasti društvenih nauka i humanistike.

Ipak, može se reći da do sada kultura nije prepoznata kao oblast koja bi predstavljala pokretačku snagu lokalne ekonomije i činila okosnicu formalnog i neformalnog obrazovanja, te je upravo kandidatura za Evropsku prestonicu kulture prilika da se kultura stavi u fokus djelovanja opštine. Kao dio ovog procesa moglo bi da se razmotri izdvajanje Sekretarijata za kulturu u samostalnu jedinicu, budući da trenutno spada u nadležnost istog opštinskog sekretarijata kao i oblasti sporta, mladih i socijalnog staranja, ali uz čuvanje i izgradnju čvršćih veza sa drugim resorima. U tom smislu, važno je raditi na razvoju kadrovske službe koja se bavi pitanjima kulture, jer je ona trenutno svedena na minimalni broj službenika koji prati ustanove kulture i sve dodatne programe. Problem skromnih kapaciteta javne uprave na lokalnom nivou u cijeloj zemlji prepoznat je i Nacionalnim programom razvoja kulture. Pomak po tom pitanju predstavlja otvaranje posebne kancelarije za pripremu kandidature Opštine Nikšić za Evropsku prestonicu kulture 2030. godine, koja zapošljava nove stručne i mlade kadrove.

Javne kulturne ustanove poput “Zahumlja”, Nikšićkog pozorišta, Narodne biblioteke “Njegoš” i Muzeji i galerije Nikšić predstavljaju temelje kulturnog života grada. Uz njih, u okviru javnog sektora djeluju Arhivski odsjek Nikšić - Državnog Arhiva Crne Gore i Turistička organizacija Nikšić. Njihova aktivnost ukazuje na napore u očuvanju kulturne baštine i savremenog stvaralaštva i stvaranju kulturne ponude. Mnoge od njih imaju značajnu tradiciju razvoja kulturnog života, poput JU “Zahumlje” koja radi već 134 godina, okupljajući dramske, književne i muzičke umjetnike i publiku različitih generacija ili Nikšićkog pozorišta koje je u ovoj godini obilježilo 140 godina pozorišne tradicije, kao i jubilej 20. godina „Međunarodnog festivala glumca“, jedinstvenog u regionu po svom formatu jer je isključivo namijenjen glumcu i glumi. Ključna manifestacija kojom se afirmiše rad mladih u vizuelnim umjetnostima regiona je izložba “No Concept” koju je osmislio i organizuje opštinski sekretarijat, a koja redovno gostuje u Mostaru, Podgorici i drugim gradovima države i regiona.

U pogledu prostora kulturne baštine, Nikšić raspolaže brojnim lokalitetima koji se vezuju za različito istorijsko nasljeđe, uključujući Crvenu stijenu, gradske bedeme – ostatke Onogošta, dvorski kompleks kralja Nikole, Carev most i Rimski most na Moštanici, kao i više od 50 sakralnih objekata, spomenici i lokaliteti važni za antifašističko nasljeđe i slobodarsku kulturu naroda. Ovo bogatstvo istorijskih i kulturnih lokaliteta svjedoči o dugoj i složenoj istoriji, vezama sa evropskom kulturom, ali postavlja i pitanje kako se ova baština može integrisati u savremeni kulturni identitet koji grad tek treba da definiše. Takođe, kada je riječ o sjećanju, za Nikšić se može reći da se ističe i kao mjesto života i rada brojnih likovnih umjetnika u jednom dobu njihovog stvaralaštva, poput Lubarde, Toškovića, Andrijaševića, Sindika, Burića i mnogih drugih. Pored poznatih umjetnika Nikšić je iznjedrio i brojne poznate književnike, glumce, muzičare i druge kulturne djelatnike poput Vita Nikolića, Dragan Radulovića, Veljka Mandića, Draga Malovića, Živka Nikolića, Miladina Šobića i mnogih drugih.

Festivalima i manifestacijama poput „Septembarskih dana“, „Međunarodnog festivala glumca“, „Nikšić guitar fest“-a, „Lake fest“-a, „Bedem fest“-a, „Fort Blues Rock Fest“-a, „Nikšićkih književnih susreta”, Jesenjeg sajma knjiga „Anderva book“, „Karnevala romana”, “Dana porodice Romanov”, „Dana Svetog Vasilija Ostroškog“, „Festivala Korzo”, „Auto(r)a na korzu“, „Festivala Pod lipom”,“ i niza drugih, Nikšić se pozicionira kao **grad festivala**. Ove manifestacije privlače pažnju i posjetioce, ali često funkcionišu na način da nijesu dio sveobuhvatne kulturne strategije. Održavanje festivala svakako doprinosi kulturnoj dinamici, ali njihova održivost i dugoročni uticaj zavise od dublje integracije u viziju razvoja grada.

U civilnom sektoru, aktivan je veći broj organizacija koje na pojedinačnom planu uspijevaju da opstanu kroz organizaciju festivala i sličnih javnih događaja, što se može ocijeniti kao velika vrijednost sistema kulture. Nadalje, trebalo bi raditi na tome da organizacije civilnog društva još intenzivnije budu uključene u kreiranje i sprovođenje zajedničke strategije razvoja i održivosti koja će se temeljiti na saradnji i zajedničkom zagovaranju boljih uslova rada. Organizacije poput SIČ „Tibor“ pokazuju potencijal za revitalizaciju kulturnog života, naročito kroz razvoj nove, mlade publike. Tibor je pozitivan primjer u angažovanju omladine i stvaranju prostora za kulturne i obrazovne inicijative – međutim, ograničeni resursi i institucionalna podrška često ograničavaju njihov domet i uticaj. Slično je i s organizacijama koje se bave inkluzijom, čiji su programi značajni za razvoj kulture grada (odličan primjer je projekat „OsnaŽENE – vidljive“ organizacije NVO “Mozaik”, kao i aktivnosti Centra za afirmaciju RE populacije – CAREP).

Privatni sektor je jedan od nosilaca kulturnog života jer realizuje neke od najpoznatijih i najposjećenijih muzičkih festivala. Muzički festivali u privatnom sektoru doprinose pozitivnom imidžu grada, brendu, međunarodnoj kulturnoj saradnji i turističkoj posjeti. Takođe, ovi festivali rade na dugoročnom razvoju publike i mladih stvaralaca. Pozitivan primjer inicijative privatnog sektora je, između ostalog, i objavljivanje zbirke pjesama preko 20 nikšićkih rok bendova. Međutim, zbog ekonomskih migracija, a i kako nema sistemske podrške razvoju muzičke scene, mnogi od ovih bendova su se ugasili.

Filozofski fakultet Univerziteta Crne Gore, smješten u Nikšiću, značajno doprinosi oblikovanju kulturnog i akademskog okruženja. Međutim, iako je prisustvo visokoškolskih ustanova ključno za razvoj sveobuhvatne kulturne strategije, može se reći da ovaj fakultet nije dovoljno prepoznat kao središte kulturne i intelektualne razmjene jer nema konkretnih programa i aktivnosti koje direktnije povezuju akademske i kulturno-umjetničke kadrove, poput direktnog angažovanja studenata u programima ustanova kulture (npr. savjeti mladih, studentske prakse, mentorski programi i sl.).

Može se zaključiti da su predstavnici oblasti kulture sva tri sektora (javni, civilni, privatni) ponosni na broj realizovanih programa, vitalnost sektora kulture, ugleda i trajanja tradicionalnih programa, kao i popularnosti i posjećenosti velikih muzičkih manisfestacija. Ipak, kulturni programi načelno se mogu smatrati jednokratnim (književne večeri, izložbe, promocije, prezentacije, predstave) i manifestacijski (festivali, svetkovine) i da nedostaje dugoročnih i redovnih (recimo, radionice pisanja srijedom, čitalačke grupe petkom, mentorski programi za mlade kustose, obuke, programi zasnovani na istraživanjima…). Nedostaju dakle dugoročni trajni, redovni programi rada s publikom, participativni programi, programi rada u zajednici i sa zajednicom, programi u kojima publika odlučuje o formatima i sadržaju, učestvuje u kreiranju programa, itd.

## **2.3 Publika**

Nikšić je druga opština u Crnoj Gori prema broju stanovnika[[1]](#footnote-1), kojih prema preliminarnim rezultatima popisa iz 2023. godine ima 66.725, za skoro šest hiljada manje u odnosu na popis iz 2011. godine, iako zemlja bilježi neznatan rast broja stanovnika. U ne tako davnoj istoriji Nikšić je bilježio značajan rast stanovnika industrijskim usponom u Jugoslaviji, a zatim izbjegličkim talasom sredinom devedesetih. Međutim, prosječna starost stanovnika je 45 godina, a na evidenciji Zavoda za zapošljavanje najviše nezaposlenih je u dobu od 25 do 40 godina (30,3%), što upućuje na odlazak mladih u reproduktivnom dobu, te je i loš demografski trend očekivan. S druge strane, kao univerzitetski centar sa tri državna fakulteta (Filozofski fakultet, Filološki fakultet i Fakultet za sport i fizičko vaspitanje) Nikšić privlači značajan broj studenata iz drugih mjesta, kao privremenih rezidenata.

Iako nema istraživanja publike, na osnovu metode posmatranja, kao i intervjua sa akterima u kulturi može se zaključiti da je u Nikšiću dominantan standardni kulturni model, tj. publika koju čini pretežno srednji sloj doživljajno-potrošačke orijentacije, koji voli sadržaje popularne kulture, a teži ka elitnom kulturnom izrazu. Nekada je publika pripadala modelu alternativne kulture, gde su najzasupljeniji bili ljubitelji rok i alternativne muzike, poštovaoci fantastičke, strip kulture i generalno alternativnog umjetničkog izraza. Međutim, samo jedan segment mladih nastavio je da razvija ove kulturne izraze (najprije mladi rok bendovi), dok većina mladih danas nažalost ne posjećuje događaje u kulturi i svoje kulturne potrebe izražava u noćnom životu (populistički kulturni model – narodna zabavna muzika).

## **2.4 Infrastruktura**

Infrastruktura je značajno unaprijeđena završetkom rekonstrukcije i revitalizacije Dvorca kralja Nikole, što omogućava JU Muzeji i galerije Nikšić savremeni prostor za rad. Mladi vizuleni umjetnici očekuju da će u novorenoviranoj galeriji biti prostora da izlažu. JU “Zahumlje” je duplirala svoje prostorne kapacitete, dok Nikšićko pozorište, uprkos manjim tehničkim nedostacima, raspolaže jednom od najsavremenijih pozorišnih sala u Crnoj Gori. Narodna biblioteka “Njegoš” je uprkos skromnim uslovima koje trenutno nudi glavna zgrada otvorila novi prostor kao radno-računarsku jedinicu predviđenu za slabovide osobe i stripoteku, a u prostoru Gradske kuće otvorila je dječiju biblioteku, dok se ista za odrasle nalazi u „profesorskoj“ zgradi u Kvartu iz Bolnice.

U Inovaciono preduzetničkom centru „Tehnopolis“ nalazi se TechLab, BioLab i Data Centar sa najsavremenijom tehnologijom i uslovima za rad koji predstavlja izuzetan resurs za umjetničke projekte i saradnje, a posebno različite *art and science* pristupe.

Jedan od važnih infrastrukturnih potencijala Nikšića je prostrani Institut za crnu metalurgiju Željezare Nikšić, koji se trenutno jednim dijelom koristi kao radni prostor za muzičare i vizuelne umjetnike. Ovaj nedovoljno iskorišćen resurs simbolizuje neiskorišćeni potencijal grada, kao mjesta teške industrije, alternativne kulture i umjetnosti. Institut, sa svojim industrijskim nasljeđem, mogao bi da postane ključni element u povezivanju istorije mjesta sa savremenom kulturnom praksom, ali trenutno ostaje marginalizovan u široj kulturnoj politici. Dobar primjer je podrška nikšićkim umjetnicima i kulturnim stvaraocima u vidu finansiranja dijela zakupa za funkcionisanje umjetničke scene.

U toku je izgradnja Doma digitalne revolucije koji će imati multifunkcionalnu salu za realizaciju i predstavljanje različitih tehnološki zahtjevnih programa i umjetničkih radova, zatim galerija savremene umjetnosti, studio sa specijalizovanom opremom za postprodukciju tona, slike i animaciju, crowdfunding studio, fab-lab, coworking prostor, kao i prostor sa savremenom opremom za podršku gejming industriji.

Lokaliteti kulturne baštine i ruralna područja imaju potencijal da postanu značajni prostori kulture, međutim, neophodna su dalja ulaganja upravo u infrastrukturu. Najveći problem sa kojim se susreću realizatori kulturnih programa na Tvrđavi Bedem, kao lokalitetu koji je najviše u upotrebi, upravo su tehnički i infrastrukturni zbog čestog devastiranja. Što se tiče ruralnih područja, u zametku su seoska domaćinstva i tek se radi na razvoju njihove ugostiteljske ponude.

Od javnih otvorenih prostora urbanog jezgra Nikšića izdvajaju se Trg slobode kao centralni i najveći otvoreni prostor na kojem se organizuju različite kulturne i turističke manifestacije, gdje se nalaze spomenici Kralju Nikoli i Čedomiru Ljubu Čupiću, komesaru čete u nikšićkom partizanskom odredu i narodnom heroju Jugoslavije, kao i Trg Šaka Petrovića – značajno kulturno središte grada na ne tako velikom prostoru, u kojem se nalaze Saborna crkva Svetog Vasilija Ostroškog, Dvorac kralja Nikole, Lapidarijum za stećke, Gradska kuća i Gradski park.

Posebno su važni prirodni predjeli poput Trebjese koja se još naziva i “plućima grada Nikšića”, koji su lako dostupni, imaju pješačke staze i prostore za rekreaciju, te tako privlače veliki broj turista, sportista, rekreativaca i naučnika, upravo zbog čistog vazduha i velikog prirodnog, ali i kulturnog značaja. Takođe, i nešto dalji lokaliteti poput planine Lukavice koja je jedno od važnijih biljnih staništa Evrope, sa obilježenim stazama za planinski biciklizam ili rekreativno pješačenje.

Za aktivnosti mladih lokalna uprava ustupila je prostor u okviru Sportskog centra i u saradnji sa Ministarstvom sporta i mladih Crne Gore osnovala Omladinski centar Nikšić čiji bi rad trebalo da se zasniva na principima i metodama neformalnog obrazovanja i učešću mladih u njihovom osmišljavanju i sprovođenju. Međutim, ostaje pitanje u kojoj mjeri mladi prepoznaju ovaj prostor kao svoj i kao priliku za istinsko osnaživanje glasa mladih.

## **2.5 Donošenje odluka i komunikacija u sektoru kulture**

Sekretarijat za kulturu, sport, mlade i socijalno staranje Opštine Nikšić vrši upravni nadzor nad ustanovama kulture i zajedno sa upravama istih raspoređuje budžetska sredstva neophodna za njihov rad i funkcionisanje. Takođe, zadatak Sekretarijat je i davanje saglasnosti na Statut, Program rada i Izvještaj o radu pomenutih ustanova. Saradnja sa institucijama kulture je na visokom nivou, bliska i dinamična komunikacija odvija se gotovo svakodnevno, po potrebi. Za realizaciju kulturnih aktivnosti koje su od posebnog značaja za grad redovno se organizuju sastanci na kojim se dogovaraju i delegiraju obaveze koje je potrebno ispuniti kako bi pomenuta aktivnost bila realizovana na najbolji mogući način. Ustanove kulture resornom Sekretarijatu dostavljaju svoj mjesečni repertoar najkasnije desetak dana prije isteka mjeseca za naredni. Repertoar prethodno predlaže direktor ustanove, a na osnovu saglasnosti od strane Savjeta (Upravnog odbora). U koliko se ustanovi da može doći do poklapanja termina događaja dvije ustanove, ovaj problem se prevazilazi dogovorom tako da svaka ustanova može neometano da realizuje planirani program, a tako i publika ima mogućnost da isprati sve događaje. Saradnja sa resornim Ministarstvom kulture i medija Crne Gore odvija se redovno, a lokalne institucije kulture svake godine apliciraju sa svojim projektima na javne konkurse za sufinansiranje manifestacija, festivala, književnih, umjetničkih, pozorišnih i dr. programa, koje raspisuje pomenuto Ministarstvo.

## **2.6 SWOT analiza**

|  |  |
| --- | --- |
| snage | slabosti |
| NIKŠIĆ KAO HUB   * koncept otvorenog grada, grada na raskršću koji povezuje more, planinu, gradove iz okruženja preko granice * različiti prepleti i slojevi istorije, kulture i sjećanja (rimsko, otomansko, nacionalno-prosvetiteljsko, socijalističko i antifašističko, posleratno) * državni kapitalni investicioni projekat Doma digitalne revolucije * IPC „Tehnopolis“ – jedinstven projekat te vrste u Crnoj Gori * domaćinstva i lokalni proizvodi, zdravo prirodno okruženje * Nikšić kao poželjno mjesto za život - pristupačne cijene života, blizina mora, planina i drugih gradskih centara * regionalni formati važnih manifestacija i programa, poput Kultopisa, Svobodijade, Agore i dr. koji Nikšić pozicioniraju na široj kulturnoj mapi   GRAD ALTERNATIVE   * industrijsko nasljeđe kao resurs i inspiracija * najaktivniji umjetnici i profesionalci u kulturi djeluju u polju alternativne kulture i umjetnosti (muzika i strip) * legat alternativne umjetničke scene; prakse povezivanja alternativne muzika sa tradicionalnim programima i ustanovama (dječiji hor „Zahumlje“) * boemska kultura i kafane * uspješni i visoko posjećeni muzički festivali koji privlače lokalce i turiste * alternativni lokaliteti (Institut za crnu metalurgiju, Tvrđava Bedem, Krupačko jezero, mini-aerodrom Kapino Polje, Trebjesa) * aktivne organizacije civilnog društva koje se bave različitim urbanim i alernativnim kulturnim praksama (npr. feministički murali, itd.) | * ugašena industrija koja je finansirala programe u kulturi, ekonomske migracije i nedostatak stručnih kadrova u polju menadžmenta u kulturi, marketinga, fandrejzinga, međunarodne kulturne saradnje * nedovoljno mladih uključenih u razvoj sistema kulture * sektor kulture povezan u javnoj upravi sa sektorom sporta, mladih i socijalnog staranja, pa otud nedostatak jasne kulturne politike i strateške orijentacije, kao i koordinacije rada ustanova kulture * nedovoljno razvijena programska produkcija ustanova kulture * hiperprodukcija jednokratnih programa, što ima za posljedicu da se ne radi adekvatno na razvoju publike, evaluaciji kvaliteta programa * koncentracija kulturne ponude na ljeto * neiskorišćenost javnog prostora (nedovoljno dobro obilježavanje, nema umjetnosti u javnom prostoru…) * saradnja kulture, turizma i obrazovanja, kao i saradnja javnih i civilnih organizacija, nije definisana jasnim prioritetima i akcionim planovima * kriza identiteta grada, podijeljenost i konfliktna sjećanja i odnos prema nasljeđu * obrazovni sistem u domenu IT-a, digitalne umjetnosti u Podgorici i Cetinju |
| prilike | prijetnje |
| * fakulteti i departmani za jezike, filozofiju, sociologiju, psihologiju i dr. društvene nauke i humanistiku, studenti univerziteta kao kreatori novih sadržaja i nova publika * digitalni nomadi kao potencijalni rezidenti i korisnici programa u kulturi * turisti koji odlaze na crnogorsku obalu i u okolne veće gradove, kao i na duhovne ture (Trebinje, Dubrovnik, Podgorica, Ostrog) kao nova publika * bajkeri-turisti i kamperi-turisti * mladi umjetnici iz Crne Gore i okruženja zainteresovani za digitalnu umjetnost i nove medije * titula Evropska prestonica kulture, programi EU u kulturi i partneri iz Evrope * blizina granice, regionalna partnerstva, projekti od posebnog regionalnog interesa (poput obnove železničke pruge „Ćiro“), prekogranični i mediteranski fondovi (IPA, Jadransko-jonska inicijativa, Western Balkans Fund, Anna Lindh Euro-Mediterranean Foundation for the Dialogue Between Cultures) * Digitalna Crna Gora, Digital EU, Horizon Europe i drugi programi * razvoj aerodroma kao usputne stanice za male avione - pumpe za privatne avione, tako privlačeći aero-hobiste kao posebnu ciljnu grupu turističke ponude; * Nikšićka pivara kao strateški finansijer alternative kulture * razvoj međunarodnih partnerstava sa art&science institucijama i oblikovanje Doma digitalne revolucije prema njihovom modelu (Ars Electronica u Lincu, Kuća eksperimenata u Ljubljani, CPN u Beogradu) * međunarodne mreže u kulturi i kreativnim industrijama, a posebno MEDIA - gejming i inovlab pozivi | * prelazak postojećih festivala iz privatnog sektora u drugu sredinu (na obalu) ili gašenje * fokus na monokulturu (većinsku nacionalnu kulturu) može ugroziti mogućnosti regionalne i evropske saradnje * skrajnuta alternativna scena i kulturna raznolikost usljed fokusiranja na tradicionalne i populističke kulturne izraze (kao dio šireg trenda populističkog upravljanja kulturom) * konkurentski gradovi (turizam, saradnje, IT) * ekonomske migracije stanovnika i stručnjaka u ključnim oblastima za razvoj |

# **3 Vizija i prioriteti razvoja opštine Nikšić**

## **3.1 Vizija**

Program razvoja kulture opštine Nišić je dokument koji predstavlja okvir za repozicioniranje Nikšića kao otvorenog postindustrijskog grada, u kojem se ukrštaju putevi, ljudi i lokalna tradicionalna i alternativna kultura u crnogorski centar nove industrije – IT sektora, digitalne kulture i inovacija. Ovaj strateški pravac je ključan zbog postojanja Tehnopolisa i Doma digitalne revolucije kao kapitalnih ulaganja, činjenice da mladi odlaze zbog nedostatka posla, povoljne geografske lokacije Nikšića koja omogućava privlačenje digitalnih nomada, i budućnosti IT sektora kao najperspektivnije grane za revitalizaciju grada, jer turizam ne može biti nosilac privrednog razvoja pored obalnih gradova, ali Nikšić nudi zdrav vazduh, dobru hranu, povoljne uslove za život i tehnološku infrastrukturu.

Program treba da pomogne svim Nikšićanima – lokalnoj samoupravi, zaposlenima u kulturi, mještanima, da kroz angažovanje cjelokupnog polja kulture stvore ambijent grada koji privlači mnoge – studente, slobodne, kreativne ljude, alternativne umjetnike, IT-evce, digitalne nomade, turiste, inovatore; da tako pretvore Nikšić u aktivan postindustrijski, otvoreni grad, *grad hub*, grad na raskrsnici, sa najvećim trgom u zemlji, čiji se putevi račvaju u svim pravcima, tako omogućujući povezivanje, saradnje, dolaske i jedan dinamičan vibrantan prostor učenja, razmjene i saradnje.

S obzirom na strateška dokumenta i kapitalna ulaganja u Nikšić (Tehnopolis, Dom digitalne revolucije i dr.), pravac razvoja Nikšića treba da bude usmjeren na razvoj grada kao IT centra Crne Gore. Međutim, kako su svi ti projekti tek u povoju, ovom strategijom se predlaže stvaranje uslova za ustanovljanje Nikišća kao IT huba Crne Gore i regiona, uz njegovanje njegovog kulturnog bogatstva i specifičnosti.

## **3.2 Horizontalni prioriteti**

U kontekstu strateškog opredjeljenja Crne Gore za evrointegracije, nacionalni pravni okvir i kandidaturu Nikšića za Evropsku prestonicu kulture, neophodno je uključiti horizontalne prioritete ili teme, principe koje Evropska unija predlaže u kontekstu svih javnih politika, a to su inkluzija, rodna ravnopravnost i ekološka održivost. Dakle, u svim aspektima kulturnog razvoja neophodno je primjenjivati mjere koje će podstaći inkluziju, rodnu ravnopravnost i ekološku održivost.

To se postiže ne samo kroz formalne uslove (procenat zaposlenih, uključenih osoba iz osjetljivih grupa, rodna zastupljenost u timovima i na pozicijama donošenja odluka, itd.), nego i na planu sadržaja. Bilo bi potrebno dati veću vidljivost i značaj ženama kao istorijskim figurama i uzorima, ženama savremenim stvarateljkama, ženskim pitanjima i temama. Isto je i kada je riječ o ekološkoj održivosti. Ne samo da treba da se radi na smanjenju zagađenja (npr. racionalna upotreba resursa, upotreba recikliranih materijala, prelazak na digitalne tehnologije, a manje štampe.), nego treba promovisati i ekološke teme kroz same programe.

## **3.3 Prioriteti i strateški ciljevi**

Program razvoja kulture Nikšića se temelji na tri prioriteta i odgovarajućim strateškim ciljevima.

Prioriteti su sljedeći:

1. **Grad digitalnih inovacija**

Nikšić je već u nekoliko strateških dokumenata viđen kao mjesto razvoja digitalnih tehnologija i njihove primjene u raznim oblastima, a Dom digitalne revolucije kao središte okupljanja inovatora, naučnika, preduzetnika i umjetnika koji pokreću nove, zajedničke projekte. Inovaciono preduzetnički centar „Tehnopolis“ već pokazuje potencijale za dalji razvoj u ovom pravcu, dok pristupačne cijene života, prirodne ljepote i blizina atraktivnih turističkih destinacija čine Nikšić poželjnim odredištem digitalnih nomada.

Da bi se Nikšić pretvorio u grad kulture i digitalnih inovacija, bilo bi potrebno okupiti digitalne nomade, inovatore, istraživače i naučnike, kao i umjetnike i druge aktere u polju digitalne umjetnosti i graničnog polja umjetnosti i nauke.

Ključne snage za implementaciju ovog prioriteta su prostorni i tehnološki resursi (Dom digitalne revolucije i Tehnopolis), dok prilike predstavlja Program privlačenja digitalnih nomada u Crnoj Gori, kao potencijalnih rezidenata Nikšića i korisnika programa u kulturi, zatim mladi umjetnici iz Crne Gore i okruženja zainteresovani za digitalnu umjetnost i nove medije, kao i fondovi za finansiranje projekata u toj oblasti poput Digital Europe, Horizon Europe, Creative Europe, itd.

1. **Grad koji povezuje**

Kao grad koji je smješten na raskrsnici puteva kontinentalnog područja i primorja (u središtu Crne Gore), čiji urbanistički plan koji je pre 140 godina postavio Josip Šilović Slade oslikava istu ideju, Nikšić se u realizaciji ovog prioriteta oslanja na otvorenost kulture i naroda, što i istorijski (različiti prepleti i slojevi istorije, kulture i sjećanja) i u savremenom trenutku odlikuje lokalnu kulturu (susret popularne i alternativne kulture, tradicionalnih i savremenih umjetničkih izraza, i dr.).

S obzirom na geografsku poziciju, postojeću infrastrukturu i aktivnost sektora kulture, Nikšić je poželjan partner za regionalnu i međunarodnu saradnju, i stoga se kulturna produkcija može osloniti na partnerstvo, koprodukcije, međunarodnu saradnju, projekte mobilnosti. Pritom, u ovim saradnjama neophodno je uzeti u obzir opštu stratešku orijentaciju – a to su digitalne inovacije, alternativna kultura.

Što se tiče turizma, s obzirom na značajnu posjetu obali (Kotor, Herceg Novi, Budva), pa i Durmitoru i gradovima u okruženju (Dubrovnik, Trebinje, Podgorica, Cetinje…), Nikšić treba da se nametne kao inicijator lokalnih kulturnih ruta i da se tako pozicionira i upiše kao nezaobilazna stanica. Tu su značajni resursi rimsko nasljeđe, srednjovjekovno i otomansko nasljeđe, industrijsko, književa fantastika, ali i netaknuta priroda, lokalne autentične vrste voća i povrća, recepti, hrana i piće.

1. **Grad alternative**

Nekadašnji identitet industrijskog grada, grada piva i rok muzike – iako poljuljan upravo gašenjem industrije, opstaje u mnogim aspektima i može se transformisati. Značajno je što na nivou Crne Gore, pa i regiona nema gradova koji se pozicionaraju kao gradovi alternative, pa stoga Nikšić može da privuče posebnu grupu publike i turista, koja pripada alternativnom kulturnom modelu. Uporište za temu alternative može se naći i u fakultetskim društveno-humanističkim departmanima. Drugo, alternativna kultura, a posebno fantastika i narodno stvaralaštvo, mogu da budu sjajan resurs za razvoj gejming industrije (karakteri, narativi, muzika..)

Industrija, pivo, rok muzika i festivali, mladi bendovi, književna fantastika, dakle, sve to što je dio identiteta Nikšića može se objediniti i nadograditi ulaganjem u alternativnu kulturu, te brendiranjem Nikšića kao grada alternative. Alternativu treba razumjeti u širokom smislu. Što se turizma tiče – Nikšič kao grad jezera u blizini planine, može biti alternativa ljetovanju na moru. Kulturni događaji mogu biti alternativni u odnosu na one u prijestonici, gdje se uglavnom podržava visoka kultura. Alternativa može da bude i upotreba alternativnih prostora za kulturu; promocija sadržaja alternativne kulture, muzičkih potkultura… Kafanski, boemski život ili boravak u prirodi alternativan je u odnosu na ubrzani stresni život u velikim gradovima.

Dobar primjer umjetničkog programa koji doprinosi razvoju kulturnog identiteta Nikšića kao alternativnog grada bio bi književni festival “Karneval romana” jer takva manifestacija podržava ideje otvorenosti i povezivanja, te alternativne kulture, koja je u srži karnevalizovane, groteskne i fantastične književnosti. Drugi primjer uspješnog programa javnih ustanova je saradnja dječijeg hora “Zahumlje” i različitih rok bendova. Privatni sektor i muzički festivali - svakako značajno doprinose ovom konceptu.

## **3.4 Strateški ciljevi, smjernice i mjere kulturne politike**

Navedeni prioriteti mogu se realizovati postavkom sljedećih strateših ciljeva, kao i poštovanjem smjernica, te primjenom mjera koje bi bile definisane Akcionim planom:

**GRAD DIGITALNIH INOVACIJA**

Strateški cilj 1: Stvaranje poslovnog ambijenta koji privlači investicije kroz privlačenje mladih umjetnika i profesionalaca zainteresovanih za alternativnu kulturu i umjetnost, gejming, IT sektor i inovacije, digitalne umjetnosti, *art and science*, kreativne industrije (animacija, grafički dizajn itd.), kreativni turizam, ekologiju, prakse održivog i zdravog života i pružanje podrške novoj produkciji, poštujući principe rodne ravnopravnosti.

Strateški cilj 2: Aktiviranje Doma revolucije kao središta digitalne transformacije sektora kulture, obrazovanja, nauke i tehnološkog razvoja, kao i drugih sektora, okupljajući inovatore i kreativce na zajedničkim projektima, što će Nikšić pozicionirati kao digitalni grad na mapi Crne Gore, regiona i Evrope.

Strateški cilj 3: Digitalizacija kulturnih resursa i povećanje dostupnosti kulture kroz digitalne tehnologije, što se posebno može odnositi na bogato materijalno i nematerijalno nasljeđe Nikšića i Crne Gore kao priliku za promociju lokalne kulture i interkulturno povezivanje u Evropi i šire.

***Preporuke***

Za lokalnu upravu

* Povećanje budžeta za kulturu iz javnih sredstava, kao i kroz konkurisanje na nacionalne i inostrane programe za kulturu i inovacionu djelatnost, kao i kroz privatna ulaganja; u tu svrhu može se, na primjer, osnovati javna fondacija za kulturu čija bi misija doprinosila ostvarivanju prioriteta i ciljeva predviđenih ovim programom;
* Iniciranje saradnje Sekretarijata za mlade, sport, kulturu i socijalna pitanja i nadležnih organa za infrastrukturne projekte, razvoj, tehnologiju i inovacije;
* Jačanje produkcionih i radnih resursa za oblast kulture i inovacija (Dom revolucije, Institut za crnu metalurgiju);
* Uvođenje poreskih olakšica i povoljno ustupanje odgovarajućih resursa (prostorni, tehnički…) startapovima koji bi se registrovali u Nikšiću u oblasti digitalnih tehnologija i kreativnih industrija;
* Finansiranje inovacionih projekata koji se tiču lokalne kulture, kreativnih industrija, kulturnog turizma, koji uključuju veći broj aktera u širem polju kulture, i doprinose strateškim ciljevima;
* Finansiranje projekata ustanova kulture čiji je cilj digitalizacija i razvoj digitalnih projekata;
* Finansiranje i organizacija treninga i edukativnih programa za zaposlene u kulturi koji će odgovarati na prethodno ispitane potrebe kadrova;
* Jačanje digitalne infrastrukture na cijeloj teritoriji opštine (npr. pametni javni prostori/ parkovi sa besplatnim Wi-Fi pristupom, solarnim klupama za punjenje uređaja i interaktivnim informacijskim tablama; zatim interaktivne instalacije i skulpture koje koriste senzore za pružanje jedinstvenih umjetničkih doživljaja; aplikacije za mobilne telefone koje koriste AR tehnologiju za pružanje informacija o istorijskim i kulturnim znamenitostima; pametne mape/vodiči kroz grad i sl.);
* Osnivanje *art and science* platforme – permanentnog programa koji aktivira razičite aktere u gradu (univerzitet, javni prostori, umjetnici, preduzetnici…) i to u cilju razvoja i promocije digitalnih programa u kulturi (po ugledu na Ars Electroniku u Lincu);
* Osnivanje centra za promociju nauke i umjetnosti (po ugledu na CPN u Beogradu, Kuću eksperimenata u Ljubljani);
* Aktivacija Instituta za crnu metalurgiju po sistemu Petnice u Srbiji (dodatno-dopunska nastava, programi za djecu i mlade, talentovane, mlade istraživače);

Za ustanove i organizacije u kulturi

* Za Nikšićko pozorište, preporuka je razviti platformu za online strimovanje predstava ili kreirati digitalni arhiv pozorišnih produkcija, uključujući audio i video materijale iz prošlosti (naročito u kontekstu jubileja ustanove i festivala). Ova platforma može omogućiti interaktivno iskustvo gledaocima (npr. komentarisanje, glasanje o sljedećim produkcijama). Takođe, u cilju uvezivanja sa IT sektorom, treba koristiti potencijal za povezivanje pozorišta i novih tehnologija kroz multimedijalne predstave koje kombinuju VR, AR ili video mapping i time privući mlade umjetnike i inovatore;
* Za JU Muzeji i galerije Nikšić preporuka je da se radi na sveobuhvatnoj digitalizaciji kolekcija i tako omogući pristup virtuelnim (vođenim) turama kroz stalne postavke muzeja ili depo, koje koriste VR tehnologiju, sa mogućnošću interakcije (komentarisanje, detaljne informacije na klik); takođe, putem AR aplikacija omogućiti posjetiocima da dožive kulturna dobra u proširenoj stvarnosti – bilo da se radi o arheološkim nalazima, umjetničkim djelima ili istorijskim mjestima; dodatno, Muzeji i galerije mogu pokrenuti kampanju crowdsourcing-a kulturnog nasljeđa, tj. pokrenuti platformu gdje građani mogu dodavati svoja sjećanja, priče i fotografije iz prošlosti Nikšića i okoline, čime se zajednica uključuje u stvaranje bogatije digitalne arhive grada.
* Za JU Narodna bilioteka „Njegoš“, u saradnji sa IT sektorom, organizovati radionice digitalne pismenosti za sve uzraste, uključujući programiranje za djecu, kurseve izrade digitalnih priča, pa čak i radionice o očuvanju ličnog digitalnog nasljeđa (npr. digitalni albumi, priče).
* Za sve ustanove i organizacije, unaprijediti onlajn prisustvo (vebsajt, društvene mreže, aplikacije), uvesti digitalne alate u osnovom radu i radu s publikom/ korisnicima;
* Organizacija treninga za zaposlene u domenu digitalizacije i inovacija, u saradnji sa Inovaciono preduzetničkim centrom „Tehnopolis“ i drugim organizacijama u oblasti IT;
* Konkurisanje na programe EU s projektima čija je tema digitalizacija i inovaciona djelatnost, poput Digital EU, Creative Europe, Horizon Europe;
* Razvoj projekata koji se bave temom *art and science*, kultura, umjetnost i digitalne inovacije, naročito u saradnji sa Inovaciono preduzetničkim centrom „Tehnopolis“;
* Uporedo sa izgradnjom imidža digitalnog grada, raditi na očuvanju istorije i tradicije kroz digitalna sredstva (interaktivne izložbe, obilježja, aplikacije), posebno u Domu digitalne revolucije, koji treba da bude i čuvar nasljeđa antifašizma;
* Za sve ustanove i organizacije, preporuka je raditi na podršci mladim inovatorima, npr. kroz pokretanje coworking prostora unutar ustanova gdje mladi inovatori i umjetnici mogu razvijati digitalne i kulturne projekte, uz mentorsku podršku stručnjaka iz kulture i IT sektora;
* Integrisanje principa Zelenog dogovora u strategije ustanova kulture, promovisanje ekološki održivih kulturnih praksi i korišćenje zelenih tehnologija za očuvanje i prezentaciju kulturne baštine.

Za obrazovne ustanove

* Jačanje tehničko-tehnoloških resursa (računari, oprema za učenje, istraživanje i eksperimente);
* Razvoj vannastavnih programa u oblasti IT-a i digitalnih tehnologija, npr. dodatno/dopunska nastava ili radionice koje povezuju umjetnost, kulturu i digitalne inovacije;
* Osnivanje novih studijskih programa i laboratorija (digitalna humanistika, animacija, digitalne umjetnosti, programiranje…);

**GRAD KOJI POVEZUJE**

Strateški cilj 4: Razvoj regionalne i evropske saradnje kroz inovativne programe (digitalizacija, zelene politike, alternativna umjetnost, intersektorske saradnje, npr. kultura i turizam, kultura i sport)

Strateški cilj 5: Razvoj kulturnog i kreativnog turizma i pozicioniranje Nikšića kao mjesta koje povezuje ključne i različite turističke destinacije Crne Gore i regiona.

***Preporuke***

Za lokalnu upravu

* Konkurisati za kandidaturu za titulu Evropske prestonice kulture, čime bi se stekli uslovi za širu podršku i prepoznavanje Nikšića na evropskoj mapi kulture, turizma i IT-a;
* Saradnja u sektoru turizma i turističkom organizacijom Crne Gore na povećanju vidljivosti Nikšića kao poželjne turističke destinacije sa bogatom kulturnom ponudom;
* Uspostaviti nove i staviti u funkciju postojeće sporazume o saradnjama s drugim gradovima, uz korišćenje twinning programa saradnje (npr. CERV);
* Organizacija i finansiranje studijskih boravaka zaposlenih u javnoj upravi i javnim institucijama kulture u cilju sticanja novih kontakata i uspostavljanja saradnje;
* Finansiranje programa obuke i treninga za zaposlene u kulturi (od stranih jezika do pisanja projekata);
* Uspostavljanje posebnog tima ili kancelarije za pisanje međunarodnih projekata pri javnoj upravi;
* Opremanje studija za boravke inostranih umjetnika i profesionalaca (na Institutu za crnu metalurgiju, pri Domu revolucije i u svim ustanovama kulture koje imaju prostorne resurse);
* Zagovaranje da se kancelarije za glavne programe EU za inovacione djelatnosti i međunarodnu saradnju otvore u Nikšiću ili da otvore svoje antena kancelarije i predstavništva;
* Podrška inkluziji različitih osjetljivih grupa (kampanje, dostupnost javnih prostora) i finansiranje programa manjinskih organizacija;

Za ustanove i organizacije u kulturi

* Svaka organizacija u kulturi treba da uspostavi makar jedno međunarodno partnerstvo koje podrazumijeva konkurisanje na međunarodne programe i dugoročno finansiranje saradnje (npr. kroz program Kreativna Evropa), razvoj projekata mobilnosti i koprodukcije;
* Veća saradnja sa Filozofskim fakultetom u Nikšiću i konkurisanje na Erasmus program;
* Pristupanje relevantnim mrežama u kulturi (npr. TransEuropa Halles, European Creative Hubs Network, Europa Cinemas i slično);
* Prilagođavanje programa turistima (prevod, titlovanje);
* Razvoj rezidencijalnih programa za umjetnike i profesionalce u kulturi, kreiranje programa koji omogućavaju umjetnicima iz drugih gradova Crne Gore i inostranstva da borave u Nikšiću i rade na svojim projektima koji bi uključivali kolekcije, zbirke, arhive, kao i nematerijalno nasljeđe i savremenu kulturu Nikšića;
* Animiranje, pozivanje i prihvatanje volontera, stažista iz okruženja i inostranstva (mladi umjetnici, kustosi, kritičari);
* Povezivanje po modelu tandema sa sličnim organizacijama npr. u gradovima pobratimima, zajednički programi - izložbe kojima se uvezuju kolekcije, zajedničke produkcije;
* Uključivanje u kulturne rute (npr. Historic Cafés Route, European Route of Industrial Heritage);
* Promocija na turističkim i promotivnim onlajn platformama i platformama koje prate kulturu (Trip Advisor, Lonely Planet, Culture Trip, Roadtrippers, Eventful, Fever i sl.);
* Uvođenje tehnologija koje podstiču mobilnost i međunarodnu pristupačnost (npr. digitalna scenografija za pozorište, prevod i digitalizacija značajnih knjiga);
* Značajnije osvajanje javnih otvorenih prostora u gradu i okolini kulturnim programima i sadržajima (poput Trebjese, Trga slobode, Carevog mosta i sl.), a naročito onim koje publika može sama da koristi, dalje dijeli ili dopunjuje;
* Povećanje pristupačnosti i dostupnosti prostora za kulturu i generalno javnih prostora grada;
* Razvoj kapaciteta za edukativne programe naminjenjene publici – minimum dvije osobe po organizaciji koje bi se bavile edukativnim programima i animacijom publike;
* Razvoj edukativnih programa namijenjenih lokalnom stanovništvu i turistima: povezivanje sa školama, centrima za treće doba i sl. razvoj programa cjeloživotnog učenja;
* Povezivanje sa sportskim organizacijama: biciklističkim savezima, planinarskim društvima, izviđačima i sl. u cilju razvoja novih programa;

Za turističku organizaciju

* Mapiranje i nominacija različitih lokaliteta za konkretne postojeće evropske rute (poput Trans Dinarica cycling route koja prolazi nadomak Nikšića, ali nije uvezana sa postojećom biciklističkom infrastrukturom; ili European Route of Industrial Heritage kojoj se može pridružiti bogato industrijsko nasljeđe grada; ili Historic Cafés Route kojom bi se promovisalo boemsko nasljeđe; zatim Liberation Route Europe koja bi mogla da uvrsi značajne antifašističke spomenike Nikšića i dr);
* Iniciranje novih kulturnih ruta koje bi povezale Nikšić i mjesta u okolini, regionu i Evropi (npr. rute Putevima Vasilija Ostroškog po ugledu na evropske rute Via Sancti Martini ili Camino de Santiago, koja bi povezala Trebinje, Zavalu, Nikšić, Ostrog, Peć, Vlašku i Ukrajinu kao ključna mjesta njegovog života i rada);
* Iniciranje i razvoj projekta revitalizacije pruge „Ćiro“ zajedno sa partnerskim gradovima u užem regionu, koristeći sredstva iz IPA fondova;
* Obilježavanje kulturnih lokaliteta i javnih prostora za turiste u saradnji sa ustanovama kulture;
* Promocija nikšićkih kulturnih aktivnosti na sajmovima, outdoor i online platformama u regionu;
* Pravljenje kulturne mape grada i njeno digitalno aktiviranje;

**GRAD ALTERNATIVE**

Strateški cilj 6: Aktiviranje i revitalizacija alternativne kulture i alternativnih prostora kulture.

Strateški cilj 7: Doprinos aktiviranju ruralnih područja kao prostora za alternativne stilove života i promociju održivih (zelenih) principa života i rada, kroz korišćenje nematerijalnog nasljeđa (gastronomija, običaji, muzika i sl.).

***Preporuke***

Za javnu upravu

* Saniranje i aktiviranje Instituta za crnu metalurgiju za dugoročno korišćenje, i davanje na korišćenje organizacijama, festivalima, grupama, bendovima koji se bave alternativnom muzikom;
* Saniranje i aktiviranje Tvrđave Bedem za dugoročno korišćenje, i davanje na korišćenje organizacijama, festivalima, grupama, bendovima koji se bave alternativnom muzikom;
* Aktiviranje otvorenih javnih prostora kao prostora alternativne kulture (murali, trgovi, mjesta kulturne baštine) u saradnji sa javnim ustanovama kulture (umjetnici na rezidenciji intervenišu u javnom prostoru, organizacija tekućih programa u javnom prostoru ili razvoj novih programskih jedinica);
* Ulaganje u umjetničku produkciju mladih alternativnih umjetnika i kolektiva, bendova i finansiranje programa saradnji javnih ustanova i alternativnih umjetnika, kolektiva;

Za ustanove i organizacije u kulturi

* Pokretanje programa i sadržaja u domenu alternativne kulture, bilo da je riječ o glavnim programima, bilo o pratećim; npr. muzejska postavka može se interpretirati kroz radionicu stripa;
* Rad sa različitim, alternativnim grupama publike i njihovo uključivanje u proces osmišljavanja programa (npr. osjetljive grupe);
* Inkorporiranje ideje alternativnog grada i alternative u total dizajn (logo, nazivi programa, grafički dizajn..);
* Stvaranje novih alternativnih narativa (npr. ženska istorija grada) i institucionalno sjećanje (značajne “alternativne” ličnosti, događaji);
* Realizacija netipičnih formata programa, eksperimentalni formati, rad u zajednici i sa zajednicom i različitim grupama;

Za turističku organizaciju

* Brendiranje Nikšića kao grada festivala alternativne muzike;
* Obilježavanje javnog prostora kroz simbole lokalne alternativne kulture;
* Obilježavanje i sjećanje koje uključuje alternativne narative (ženska istorija, osjetljive grupe);
* Kreiranje rute koja bi promovisala slobodarski duh i antifašističku borbu Nikšića kroz istoriju, kroz mapiranje, obilježavanje i turističko povezivanje brojnih spomenika i spomen-obilježja koji su testamenti i simboli otpora fašizmu; konkurisanje za kreiranje evropske rute antifašističkog nasljeđa i spomenika;
* Kreiranje alternativnih mapa i ruta (Nikšić - grad boema, piva i alternativne muzike, industrijskog nasljeđa, murala…)

Kroz saradnju lokalnih vlasti, privatnog sektora, kulturnih organizacija i građana, Nikšić treba da radi na očuvanju i unapređenju svojih kulturnih odlika i razvoju talenata.

Prioriteti razvoja kulture grada predstavljaju one oblasti u koje treba uložiti dodatne investicije da bi se ostvarili i drugi društveni i ekonomski ciljevi, dok sve ostale aktivnosti i djelatnosti treba adekvatno i dugoročno podržavati, tako da sve kulturne potrebe stanovnika grada budu zadovoljene.

# **4 PRIMJENA PROGRAMA**

Program treba primijeniti kroz:

1) Akcioni plan sa odgovarajućim budžetom, i

2) Plan monitoringa i evaluacije.

Akcioni plan i plan monitoringa i evaluacije treba da sastavi radna grupa za primjenu programa, gdje bi bili predstavnici svih relevantnih aktera iz oblasti kulture. Koordinaciju sastanaka i rada na akcionom planu vršiće lokalna uprava.

Ustanove i organizacije u kulturi treba da razviju svoje strateške planove u skladu sa Programom razvoja kulture opštine Nikšić. Neophodno je uspostaviti dobar i održiv sistem istraživanja publike i korisnika programa i usluga da bi se dobili relevantni podaci za evaluaciju primjene programa. Za akcioni plan ključno je u odnosu na raspoloživ budžet planiranje investicija u infrastrukturu s jedne strane, a s druge ulaganje u kadrove i programe.

Program razvoja kulture Opštine Nikšić primjenjivaće se od 2026. godine i važiće do 2030. godine. Tokom 2025. godine predviđen je pripremni period koji će biti iskorišćen za planiranje dinamike realizacije, kao i za definisanje detaljnih organizacionih, finansijskih i administrativnih mjere za njihovo ostvarivanje, a koje će biti definisane kroz akcione planove. Program razvoja kulture opštine Nikšić obuhvata 2030. godinu, što je od izuzetne važnosti za kandidaturu Opština Nikšić koja se takmiči za dobijanje prestižne titule Evropske prestonice kulture za 2030. godinu.

1. https://www.monstat.org/uploads/files/popis%202021/pr.podaci/Preliminarni%20rezultati%20popisa%2025.01.2024.pdf [↑](#footnote-ref-1)